I følge fylkeslege i Hordaland, Helga Arianson, har rot med vevsprøver ved Haukeland ført til forsinket diagnose og behandling av kreftpasienter. Det skiver bt.no

Felles for sakene er at svar på vevsprøver ikke kom tilbake når de skulle, eller blei liggende på grunn av svikt i rutiner eller kommunikasjon. Dermed tok det uforsvarlig lang tid før pasientene fikk rett diagnose og behandling. Fylkeslege Helga Arianson i en melding fra Fylkesmannen i Hordaland.

Hun viser til at ryddig praksis når det gjelder slike prøver kan være livsviktig.

– Sen diagnose kan føre til mer alvorlig sykdom med dårligere prognose for pasienten, sier hun.

URYDDIG PRAKSIS: Fylkeslege Helga Arianson mener at Haukeland må forbedre rutinene sine. Foto: Kristian Ervik / NRK

I følge avisen stempler Helsetilsynet i Hordaland Kirurgisk klinikk ved sykehuset som uforsvarlig i denne saken.

Kreftsyk døde

I den ene saken som blir omtalt av fylkeslegen viste vevsprøven en annen type kreft enn antatt, noe som førte til at prøven ble liggende i en måned.

I den andre saken forsvant resultatene etter en vevsprøve tatt av en føflekk.

Svarbrevet ble borte på vei fra laboratoriet til kirurgen. Pasienten fikk ikke resultatene av prøven før han på eget initiativ tok kontakt med sykehuset syv måneder etter.

– Da fikk han vite at han hadde ondartet føflekkreft. Pasienten burde vært behandlet med det samme, sier Arianson.

Pasienten døde av føflekkreft i 2010. Arianson mener likevel at man ikke kan si med sikkerhet at den forsinkede diagnosen var årsaken.

I en tredje sak gikk det to måneder før en pasient fikk vite at det som først så ut som en godartet svulst faktisk var ondartet. Svikt mellom avdelinger ved sykehuset skal være årsaken.

Haukeland har informert Fylkeslegen om at rutinene ved sykehuset nå skal være skjerpet.

